Na temelju članka 54. Zakona o ustanovama (“Narodne novine” broj 76/93, 29/97, 47/99 i 35/08) i članka 18. Zakona o knjižnicama i knjižničnoj djelatnosti (“Narodne novine” broj 18/19), Upravno vijeće Gradske knjižnice Rijeka, uz prethodnu suglasnost Gradskog vijeća Grada Rijeke, na sjednici održanoj dana 17. lipnja 2019. godine, donijelo je

**STATUT**

**GRADSKE KNJIŽNICE RIJEKA**

**I.OPĆE ODREDBE**

Članak 1.

Ovim se Statutom Gradske knjižnice Rijeka (u daljnjem tekstu: Knjižnica) uređuje status, naziv, sjedište i djelatnost, zastupanje i predstavljanje, upravljanje, unutarnje ustrojstvo, ovlasti i način odlučivanja pojedinih tijela Knjižnice, planiranje rada i razvitka, način osiguranja sredstava za rad i raspoređivanje dobiti, način ostvarivanja suradnje sa sindikatom, javnost rada i druga pitanja od važnosti za obavljanje djelatnosti i poslovanje Knjižnice.

Riječi i pojmovi koji se koriste u ovom Statutu, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

Knjižnica ima status javne ustanove koja knjižničnu djelatnost obavlja kao javnu službu.

Osnivač i vlasnik Knjižnice je Grad Rijeka.

Knjižnica je osnovana Rješenjem Skupštine općine Rijeka od 26. prosinca 1963. godine br. 05-24809/1-63.

Temeljem Zakona o ustanovama, Knjižnica je postala javnom ustanovom na kojoj je osnivačka prava stekla Republika Hrvatska.

Osnivačka prava nad Knjižnicom prenijeta su na Grad Rijeku Rješenjem Ministarstva kulture i prosvjete, kl.oznaka: 023-03/94-01-65, Ur.broj: 532-03-3/1-94-01 od 22. veljače 1994. godine.

Knjižnica ima svojstvo pravne osobe i upisana je u registar Trgovačkog suda u Rijeci pod matičnim brojem subjekta upisa (MBS) 040065434 Rješenjem tog suda poslovni broj Tt-97/54-4.

Rješenjem Vijeća za knjižnice Republike Hrvatske br. VHK-652/95 Knjižnica je utvrđena matičnom knjižnicom za školske i narodne knjižnice na području Primorsko-goranske županije.

Odluku o statusnim promjenama i prestanku rada Knjižnice donosi Gradsko vijeće Grada Rijeke (u daljnjem tekstu: Gradsko vijeće), uz prethodnu suglasnost ministra nadležnog za kulturu za narodne i specijalne knjižnice.

Članak 3.

Prema namjeni i sadržaju knjižničnog fonda Knjižnica je sukladno odredbama zakona narodna knjižnica.

**II. NAZIV, SJEDIŠTE I DJELATNOST**

Članak 4.

Naziv Knjižnice glasi: GRADSKA KNJIŽNICA RIJEKA.

Naziv Knjižnice mora biti istaknut na zgradi u kojoj je njeno sjedište i na zgradama u kojima se obavlja knjižnična djelatnost.

Članak 5.

Sjedište Knjižnice je u Rijeci, u ulici Matije Gupca 23.

Članak 6.

Odluku o promjeni naziva i sjedišta Knjižnice donosi Gradsko vijeće, na prijedlog Upravnog vijeća.

Članak 7.

Djelatnost Knjižnice obuhvaća:

* nabavu knjižnične građe i izgradnju knjižničnih zbirki,
* stručnu obradu knjižnične građe prema stručnim standardima, što uključuje izradu informacijskih pomagala u tiskanom i/ili elektroničkom obliku,
* pohranu, čuvanje i zaštitu knjižnične građe te provođenje mjera zaštite knjižnične građe koja je kulturno dobro,
* pružanje informacijskih usluga, posudbu i davanje na korištenje knjižnične građe, uključujući međuknjižničnu posudbu,
* digitalizaciju knjižnične građe,
* usmjeravanje i podučavanje korisnika pri izboru i korištenju knjižnične građe, informacijskih pomagala i drugih izvora,
* vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga knjižnice,
* prikupljanje statističkih podataka vezanih uz provedbu propisa kojima se uređuju autorska i srodna prava,
* pripremanje kulturnih, informacijskih, obrazovnih i znanstvenih sadržaja i programa,
* obavljanje poslova matične djelatnosti za školske i narodne knjižnice na području Primorsko-goranske županije,
* izdavačku djelatnost,
* prodaju na malo vlastitih i drugih izdanja i proizvoda koji promoviraju djelatnost Knjižnice,
* domaću i međunarodnu suradnju s udrugama, pojedincima i ustanovama na području knjižnične djelatnosti,
* obavljanje drugih poslova sukladno zakonu i drugim propisima.

Odluku o promjeni djelatnosti Knjižnice donosi Upravno vijeće uz prethodnu suglasnost Gradskog vijeća.

**III. ZNAK I PEČAT**

Članak 8.

Knjižnica ima znak koji predstavlja stilizirani presjek savinutih listova knjige.

Odluku o načinu uporabe znaka donosi ravnatelj.

Članak 9.

Knjižnica ima dva pečata okruglog oblika, jedan promjera 30 mm, a drugi promjera 20 mm, na kojima je otisnut naziv i znak Knjižnice.

**IV. ZASTUPANJE I PREDSTAVLJANJE**

Članak 10.

Knjižnicu zastupa i predstavlja ravnatelj.

Članak 11.

Ravnatelj može dati punomoć drugoj osobi za zastupanje Knjižnice u pravnom prometu u granicama svojih ovlasti. Punomoć se daje sukladno odredbama zakona kojim se uređuju obvezni odnosi.

Ravnatelj Knjižnice određuje osobe ovlaštene za potpisivanje financijske i druge dokumentacije.

**V. UNUTARNJE USTROJSTVO**

Članak 12.

Unutarnjim ustrojstvom osigurava se racionalan i djelotvoran rad Knjižnice u cilju ostvarivanja knjižnične djelatnosti.

U Knjižnici su ustrojene sljedeće ustrojstvene jedinice:

1. Središnji odjeli,

2. Ogranci,

3. Bibliobuisna služba,

4. Zajedničke službe.

Pravilnikom o unutarnjem ustrojstvu pobliže se uređuje ustrojstvo, način rada i radna mjesta u Knjižnici.

Pravilnik o unutarnjem ustrojstvu donosi Upravno vijeće na prijedlog ravnatelja.

**VI. TIJELA KNJIŽNICE**

**1. Upravno vijeće**

Članak 13.

Upravno vijeće ima 5 (pet) članova, a čine ga:

* 3 (tri) predstavnika osnivača,
* 1 (jedan) predstavnik Stručnog vijeća,
* 1 (jedan) predstavnik svih radnika zaposlenih u Knjižnici.

Članove Upravnog vijeća iz stavka 1. podstavka 1. ovoga članka imenuje Gradsko vijeće iz redova istaknutih kulturnih, javnih, znanstvenih djelatnika te pravnih, ekonomskih i financijskih stručnjaka.

Za člana Upravnog vijeća iz stavka 1. podstavka 1. ovoga članka Gradsko vijeće može imenovati osobu koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen stručni studij, osim ako posebnim zakonom nije drugačije određeno.

Člana Upravnog vijeća iz stavka 1. podstavka 2. ovoga članka bira Stručno vijeće iz svojih redova, javnim glasovanjem, većinom glasova ukupnog broja članova Stručnog vijeća.

Člana Upravnog vijeća iz stavka 1. podstavka 3. ovoga članka biraju svi radnici Knjižnice, sukladno zakonu kojim se uređuju radni odnosi.

Članak 14.

Mandat članova Upravnog vijeća traje 4 (četiri) godine, a počinje teći danom konstituiranja Upravnog vijeća.

Ravnatelj će najkasnije 60 dana prije isteka mandata postojećeg saziva Upravnog vijeća poduzeti potrebne radnje za izbor člana Upravnog vijeća iz reda članova Stručnog vijeća i člana Upravnog vijeća kojeg biraju svi radnici zaposleni u Knjižnici te uputiti poziv osnivaču za imenovanje svojih predstavnika u Upravnom vijeću.

Članak 15.

Članu Upravnog vijeća mandat može prestati i prije isteka vremena na koje je imenovan, odnosno izabran:

* u slučaju smrti,
* na osobni zahtjev,
* ako bude razriješen, odnosno opozvan,
* ako mu prestane radni odnos u Knjižnici, a izabran je u skladu s odredbom članka 13. stavaka 4. i 5. ovoga Statuta.

Član Upravnog vijeća može biti razriješen odnosno opozvan u sljedećim slučajevima:

* ako se ne pridržava uputa i smjernica tijela koje ga je imenovalo, odnosno izabralo,
* ako sudjeluje u donošenju nezakonitih odluka ili odluka kojima se nanosi šteta Knjižnici,
* ako zanemaruje obveze člana Upravnog vijeća,
* ako svojim postupanjem krši odredbe zakona, ovoga Statuta i općih akata Knjižnice.

O razrješenju odnosno opozivu člana Upravnog vijeća odlučuje tijelo koje ga je imenovalo, odnosno izabralo, na temelju zahtjeva za razrješenje člana podnesenog od strane Upravnog vijeća.

U slučaju kada članu Upravnog vijeća mandat prestane prije isteka vremena na koje je imenovan, odnosno izabran, novom članu Upravnog vijeća mandat traje do isteka mandata člana Upravnog vijeća umjesto kojeg je imenovan, odnosno izabran.

Članak 16.

Konstituirajuću sjednicu Upravnog vijeća saziva ravnatelj najkasnije u roku od 30 dana od dana imenovanja,odnosno izbora članova Upravnog vijeća.

Upravno vijeće konstituirano je izborom predsjednika.

Do izbora predsjednika Upravnog vijeća, sjednicom Upravnog vijeća predsjedava ravnatelj.

Predsjednika Upravnog vijeća biraju članovi Upravnog vijeća između sebe.

Članovi Upravnog vijeća biraju predsjednika javnim glasovanjem.

Svaki član Upravnog vijeća može za predsjednika predložiti samo jednog kandidata.

Ako je istaknuto više kandidata, glasuje se za svakog kandidata ponaosob abecednim redom prezimena. Glasati se može samo za jednog kandidata.

Za predsjednika Upravnog vijeća izabran je istaknuti kandidat koji je dobio većinu glasova ukupnog broja članova Upravnog vijeća.

Članak 17.

Upravno vijeće:

* donosi Statut, uz prethodnu suglasnost Gradskog vijeća,
* donosi plan rada i razvitka Knjižnice, na prijedlog ravnatelja,
* razmatra izvršavanje plana rada i razvitka Knjižnice,
* usvaja financijski plan i godišnji obračun sukladno propisima, na prijedlog ravnatelja,
* donosi druge opće akte, na prijedlog ravnatelja,
* utvrđuje način i uvjete korištenja knjižnične građe,
* odlučuje o promjenama u organiziranju rada Knjižnice,
* predlaže Gradskom vijeću imenovanje i razrješenje ravnatelja,
* predlaže Gradskom vijeću statusne promjene te promjenu naziva i sjedišta Knjižnice,
* odlučuje o promjeni djelatnosti Knjižnice, uz prethodnu suglasnost Gradskog vijeća,
* raspravlja i odlučuje o izvješćima ravnatelja najmanje jednom polugodišnje,
* daje osnivaču i ravnatelju prijedloge i mišljenja o pojedinim pitanjima iz djelatnosti Knjižnice te pitanjima značajnim za organizaciju rada i poslovanja,
* odlučuje o stjecanju, otuđenju i opterećenju imovine pojedinačne vrijednosti od 70.000,00 kuna do 200.000,00 kuna, a iznad 200.000,00 kuna uz prethodnu suglasnost Gradonačelnika Grada Rijeke,
* obavlja i druge poslove određene zakonom, drugim propisima, ovim Statutom i općim aktima Knjižnice.

Članak 18.

Upravno vijeće obavlja poslove iz svoje nadležnosti na sjednici.

Upravno vijeće pravovaljano raspravlja ako su na sjednici prisutna najmanje 3 (tri) člana Upravnog vijeća.

Upravno vijeće odluke donosi većinom glasova ukupnog broja članova Upravnog vijeća.

U radu Upravnog vijeća sudjeluju, bez prava odlučivanja, ravnatelj i drugi radnici Knjižnice koje pozove predsjednik Upravnog vijeća.

Upravno vijeće donosi Poslovnik o radu kojim se pobliže uređuju pitanja iz djelokruga rada koja nisu regulirana zakonom i ovim Statutom.

**2. Ravnatelj**

Članak 19.

Knjižnicom upravlja ravnatelj.

Ravnatelj:

* organizira i vodi rad i poslovanje Knjižnice,
* predstavlja i zastupa Knjižnicu u pravnom prometu i pred tijelima državne vlasti,
* odgovara za zakonitost rada i financijsko poslovanje Knjižnice,
* donosi Plan nabave Knjižnice za tekuću godinu,
* odlučuje o stjecanju, otuđenju i opterećenju imovine čija pojedinačna vrijednost ne prelazi iznos od 70.000,00 kuna,
* predlaže Upravnom vijeću financijski plan te podnosi godišnji obračun, kao i druge izvještaje sukladno propisima,
* predlaže Upravnom vijeću plan rada i razvitka Knjižnice te poduzima mjere za njihovo izvršavanje,
* podnosi Upravnom vijeću pisano izvješće o cjelokupnom poslovanju Knjižnice i ostvarenju programa najmanje jednom polugodišnje,
* predlaže Upravnom vijeću unutarnje ustrojstvo i način rada Knjižnice,
* predlaže Upravnom vijeću Statut i druge opće akte,
* donosi sve odluke u svezi s pravima i obvezama iz radnog odnosa radnika Knjižnice,
* provodi odluke osnivača, Upravnog vijeća i Stručnog vijeća Knjižnice,
* daje radnicima Knjižnice naloge za izvršavanje određenih poslova i zadataka, daje upute i koordinira njihov rad,
* obavlja druge poslove predviđene zakonom, drugim propisima, ovim Statutom i općim aktima Knjižnice.

Članak 20.

Ravnatelja u slučaju njegove odsutnosti ili spriječenosti zamjenjuje osoba koju on za to ovlasti.

Članak 21.

Ravnatelj ne može bez posebne ovlasti Upravnog vijeća ili osnivača nastupiti kao druga ugovorna strana i s Knjižnicom sklapati ugovore u svoje ime i za svoj račun, u svoje ime i za račun drugih osoba ili u ime i za račun drugih osoba.

Članak 22.

Za ravnatelja Knjižnice može se, na temelju predloženog četverogodišnjeg plana rada, imenovati osoba koja:

* ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij,
* ima položen stručni knjižničarski ispit,
* ima najmanje pet godina rada u knjižnici,
* se odlikuje stručnim, radnim i organizacijskim sposobnostima.

Odluku o raspisivanju javnog natječaja za izbor ravnatelja donosi Upravno vijeće najkasnije 3 (tri) mjeseca prije isteka mandata ravnatelja.

Javni natječaj objavljuje se u dnevnom tisku i na internetskim stranicama Knjižnice.

Odluku o imenovanju i razrješenju ravnatelja donosi Gradsko vijeće, na prijedlog Upravnog vijeća.

Ravnatelj se imenuje na vrijeme od 4 (četiri) godine. Ista osoba može biti ponovno imenovana za ravnatelja.

Članak 23.

Ako se na raspisani javni natječaj nitko ne prijavi ili nitko od prijavljenih kandidata ne bude imenovan, javni natječaj će se ponoviti.

Ako se na ponovljeni natječaj ne javi osoba koja ima propisane uvjete iz članka 22. stavka 1. ovoga Statuta, za ravnatelja se može, na temelju predloženoga četverogodišnjeg plana rada, imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, uz uvjet polaganja stručnog knjižničarskog ispita u roku od tri godine od dana imenovanja.

Do imenovanja ravnatelja Knjižnice na temelju ponovljenog javnog natječaja, Gradsko vijeće imenovat će vršitelja dužnosti ravnatelja, ali najduže do godinu dana.

Za vršitelja dužnosti ravnatelja Knjižnice može se, bez provođenja javnog natječaja, imenovati osobu koja ima obrazovanje propisano odredbom stavka 2. ovoga članka, a na tu dužnost može se imenovati i osoba koja nije radnik Knjižnice.

Članak 24.

Ravnatelj može biti razriješen prije isteka vremena na koje je imenovan.

Na prijedlog Upravnog vijeća, Gradsko vijeće dužno je razriješiti ravnatelja u sljedećim slučajevima:

1. ako ravnatelj sam zatraži razrješenje u skladu sa ugovorom o radu,

2. ako nastanu takvi razlozi koji po posebnim propisima ili propisima kojima se uređuju

radni odnosi dovode do prestanka ugovora o radu,

3. ako ravnatelj ne postupa po propisima ili općim aktima Knjižnice ili neosnovano ne

izvršava odluke tijela Knjižnice ili postupa protivno njima,

4. ako ravnatelj svojim nesavjesnim ili nepravilnim radom prouzroči Knjižnici veću štetu

ili ako zanemaruje ili nesavjesno obavlja svoje dužnosti tako da su nastale ili mogu

nastati veće smetnje u obavljanju djelatnosti Knjižnice.

Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.

U slučaju razrješenja ravnatelja imenovat će se vršitelj dužnosti ravnatelja, a Knjižnica je dužna raspisati natječaj za ravnatelja u roku od 30 dana od dana imenovanja vršitelja dužnosti.

**3. Stručno vijeće**

Članak 25.

Stručno tijelo Knjižnice je Stručno vijeće.

Stručno vijeće Knjižnice čine voditelji odjela, ogranaka i stručnih knjižničarskih službi Knjižnice.

Stručno vijeće:

-razmatra i daje mišljenja o stručnim i drugim pitanjima rada i razvitka Knjižnice,

- predlaže način organiziranja i vođenja stručnog rada,

-bira jednog člana Upravnog vijeća,

- obavlja druge poslove određene zakonom, ovim Statutom i općim aktima Knjižnice.

Članak 26.

Stručno vijeće obavlja poslove iz svoje nadležnosti na sjednici.

Način rada Stručnog vijeća uređuje se Poslovnikom o radu koji donosi Stručno vijeće.

Stručno vijeće pravovaljano raspravlja ako je na sjednici prisutna većina članova Stručnog vijeća.

Stručno vijeće odluke donosi većinom glasova ukupnog broja članova Stručnog vijeća.

**VII. PLAN RADA I RAZVITKA KNIŽNICE**

Članak 27.

Plan rada Knjižnice predlaže ravnatelj u suradnji sa Stručnim vijećem, a donosi ga Upravno vijeće.

Plan rada donosi se do 30. rujna tekuće godine za narednu godinu.

Članak 28.

Plan razvitka Knjižnice predlaže ravnatelj u suradnji sa Stručnim vijećem, a donosi ga Upravno vijeće.

**VIII. NAČIN OSIGURANJA SREDSTAVA ZA RAD I RASPOREĐIVANJE DOBITI**

Članak 29.

Sredstva za rad Knjižnice osigurava osnivač, a sredstva za rad Knjižnice uključuju sredstva za plaće, sredstva za nabavu građe, sredstva za program, materijalne izdatke, stalno stručno usavršavanje knjižničarskih djelatnika, sredstva za zaštitu knjižnične građe, kao i sredstva za investicije i investicijsko održavanje.

Sredstva za rad Knjižnice osiguravaju se i iz vlastitih prihoda, sponzorstvima, darovanjima i na drugi način u skladu sa zakonom.

Sredstva za posebne programe osigurava osnivač, a ovisno o svome interesu i tijela državne uprave u čijem je djelokrugu program koji se ostvaruje, kao i jedinice lokalne i područne (regionalne) samouprave na području kojih se program ostvaruje te druge pravne i fizičke osobe.

Sredstva za obavljanje djelatnosti narodne knjižnice na području drugih jedinica lokalne samouprave, na temelju posebnih ugovora o povjeravanju djelatnosti, osiguravaju se iz proračuna općina i gradova na čijem se području ta djelatnost obavlja.

Sredstva za obavljanje usluge pokretne knjižnice, odnosno bibliobusne službe namijenjene korisnicima koji žive na udaljenim područjima, osiguravaju se iz proračuna općina i gradova kojima ta područja pripadaju te Primorsko-goranske županije.

Sredstva za obavljanje posebnih zadaća knjižničnog sustava Republike Hrvatske osiguravaju se iz državnog proračuna putem ministarstva nadležnog za poslove kulture.

Sredstva za obavljanje poslova matične djelatnosti osiguravaju se u državnom proračunu.

Članak 30.

Ako u obavljanju svoje djelatnosti Knjižnica na kraju kalendarske godine ostvari dobit, ta se dobit upotrebljava isključivo za obavljanje i razvoj djelatnosti Knjižnice sukladno planu rada i razvitka Knjižnice, ako osnivač ne odluči drugačije.

Članak 31.

Financijsko poslovanje Knjižnice obavlja se sukladno zakonu i drugim propisima donesenim na temelju zakona.

Članak 32.

Promet novčanih sredstava Knjižnice obavlja se preko jedinstvenog računa riznice Grada Rijeke.

Sredstva Knjižnice koriste se samo za namjene iz djelatnosti Knjižnice utvrđene zakonom i drugim aktima donesenim na temelju zakona i plana rada Knjižnice.

Sredstva iz proračuna mogu se koristiti samo za namjene za koja su dodijeljena.

Članak 33.

Knjižnica donosi financijski plan prije početka godine na koju se plan odnosi.

Ako se financijski plan ne donese u propisanom roku, donosi se privremeni financijski plan najduže za razdoblje od 3 (tri) mjeseca.

Odluku o financijskom planu i privremenom financijskom planu donosi Upravno vijeće.

Članak 34.

Knjižnica je proračunski korisnik te primjenjuje sustav proračunskog računovodstva.

Nalogodavac i odgovorna osoba za pravilno planiranje i izvršavanje financijskog plana je ravnatelj.

Članak 35.

Knjižnica po isteku kalendarske godine donosi godišnji obračun.

Knjižnica je dužna podnijeti osnivaču i drugim nadležnim tijelima financijske izvještaje sukladno propisima.

**IX. OPĆI AKTI KNJIŽNICE**

Članak 36.

Opći akti Knjižnice su Statut, pravilnici, poslovnici i odluke, kojima se uređuju pojedina pitanja iz djelatnosti Knjižnice.

Članak 37.

Upravno vijeće donosi sljedeće opće akte:

* Statut, uz prethodnu suglasnost Gradskog vijeća,
* Pravilnik o unutarnjem ustrojstvu,
* Pravilnik o radu,
* Pravilnik o pružanju usluga i korištenju knjižnične građe,
* Pravilnik o zaštiti na radu,
* Pravilnik o zaštiti od požara,
* Pravilnik o zaštiti i obradi arhivskog gradiva,
* Pravilnik o računovodstvenom i financijskom poslovanju,
* Poslovnik o radu Upravnog vijeća,
* druge opće akte sukladno zakonu i propisima donesenim na temelju zakona.

Članak 38.

Opći akti stupaju na snagu osmoga dana od njihove objave na oglasnoj ploči Knjižnice.

Statut i drugi opći akti ne mogu imati povratno djelovanje.

**X.JAVNOST RADA KNJIŽNICE**

Članak 39.

Rad Knjižnice je javan.

Statut i drugi opći akti objavljuju se na oglasnoj ploči i na internetskim stranicama Knjižnice.

Knjižnica upoznaje javnost o organizaciji rada Knjižnice, uvjetima rada, načinu pružanja usluga i obavljanju poslova iz svoje djelatnosti davanjem informacija u medijima te putem internetske stranice Knjižnice.

Knjižnica je dužna svim domaćim i stranim fizičkim i pravnim osobama omogućiti pristup informacijama koje posjeduje, raspolaže i nadzire u skladu sa zakonom kojim se uređuje pravo na pristup informacijama.

Odredba stavka 3. ovoga članka ne odnosi se na materijale i dokumente koji sadrže informaciju koja je sukladno zakonu izuzeta od prava na uvid.

**XI. SURADNJA SA SINDIKATOM**

Članak 40.

Sindikalno organiziranje u Knjižnici je slobodno.

Knjižnica je dužna osigurati uvjete za rad sindikalnog povjerenika, staviti na raspolaganje obavijesti koje su mu potrebne za obavljanje njegove dužnosti te omogućiti uvid u akte i dokumente u svezi s ostvarivanjem i zaštitom prava radnika iz radnog odnosa.

**XII. ZAŠTITA TAJNOSTI PODATAKA**

Članak 41.

Tajnim se podacima smatraju podaci koje ravnatelj, sukladno pozitivnim propisima i općem aktu odredi tajnim, kao i svi podaci koje kao tajne tijelo javne vlasti ili druga pravna osoba priopći Knjižnici.

Radnici Knjižnice dužni su čuvati podatke koji se smatraju tajnima bez obzira na način saznanja o tim podacima ili pribavljanja odnosno stjecanja mogućnosti uvida u takve podatke.

Obveza čuvanja tajnih podataka traje i nakon prestanka radnog odnosa u Knjižnici, sukladno pozitivnim propisima.

Obveza čuvanja poslovne tajne ne odnosi se na davanje podataka pravosudnim tijelima i tijelima državne uprave.

Članak 42.

Podatke koji su označeni kao tajni, može nadležnom tijelu priopćiti ravnatelj ili osoba koju on za to ovlasti.

**XIII. PRIJELAZNE I ZAVRŠNE ODREDBE**

Članak 43.

Danom stupanja na snagu ovoga Statuta prestaje važiti Statut Gradske knjižnice Rijeka od 3. svibnja 1999.godine te sve njegove izmjene i dopune.

Članak 44.

Postupak imenovanja, odnosno izbora članova Upravnog vijeća iz članka 13. ovoga Statuta provest će se najkasnije u roku od 60 dana od dana stupanja na snagu ovoga Statuta.

Upravno vijeće koje je ustrojeno sukladno odredbama Statuta Gradske knjižnice Rijeka od 3. svibnja 1999.godine, nastavlja s radom do imenovanja, odnosno izbora članova Upravnog vijeća iz stavka 1. ovoga članka.

Članak 45.

Opći akti Knjižnice uskladit će se s odredbama ovoga Statuta u roku od 60 dana od dana stupanja na snagu ovoga Statuta.

Do donošenja akata u smislu stavka 1. ovoga članka, ostaju na snazi postojeći opći akti Knjižnice, ako nisu u suprotnosti sa zakonom i ovim Statutom.

Članak 46.

Ovaj Statut stupa na snagu osmoga dana od dana objave na oglasnoj ploči Knjižnice.

Broj: 369/2019

Predsjednica Upravnog vijeća

Sandra Krpan

Na ovaj Statut Gradsko vijeće Grada Rijeke dalo je suglasnost dana 30. svibnja 2019. godine, KLASA: 021-05/19-01/66, URBROJ: 2170-01-16-00-19-5.

Utvrđuje se da je ovaj Statut objavljen na oglasnoj ploči Gradske knjižnice Rijeka dana \_\_\_\_\_\_\_\_\_\_ 2019. godine, a stupio je na snagu dana \_\_\_\_\_\_\_\_\_\_\_\_\_\_\_\_ 2019. godine.

Ravnatelj:

Niko Cvjetković